Codjowaedje alouwer - Wikipedia

# Codjowaedje alouwer

### Èn årtike di Wikipedia.

li codjowaedje d' alouwer, c' est l' essegne po des viebes del prumire troke da Hendschel k' ont l' voyale OU dins l' divant-dierinne sillabe di l' infinitif, mins ki candjnut d' voyale cwand cisse sillabe la si rtrove å coron do mot.

Çouci va ariver å singulî do prezint d' l' indicatif, do suddjonctif eyet do kmandeu.

Po les ôtes tins et djins, i s' codjownut come "bouter". Dabôrd, li bodje ni candjrè nén dins les cloyowès sillabes divintrinnes (futurrece, condicioneu, riwaitants namurwès di l' indicatif et do suddjonctif prezintreces).

C' est tos viebes avou, å coron d' l' infinitif, -ouwer u -oumer.

Gn a eto sacwants råles viebes del deujhinme troke ki s' kidujhèt insi.

## [candjî] Viebes erîlés so "alouwer"

- Viebes k' ont èn infinitif avou, å coron, -ouwer, ki les pareys a zels e francès (s' end a) si scrijhnut -ouer : alouwer, djouwer, efouwer, louwer.
- Viebes k' ont èn infinitif avou, å coron, -ouwer, ki les pareys a zels e francès si scrijhnut -uer, rifondous shuvant l' oyon OU/U : ahouwer (2 sinonimes), atouwer, bouwer, houwer (2 sinonimes), mouwer, rimouwer, rissouwer, sansouwer, souwer, touwer.
- Minme cas, mins calkés lanawaire do francès : abitouwer, aflouwer, avouwer, devouwer, distribouwer, dizabitouwer, salouwer.
- Viebes k' ont èn infinitif avou, å coron, -oumer : aloumer, atoumer, disploumer, foumer, houmer, loumer, ploumer, ritoumer, toumer.
- Minme cas, mins calkés lanawaire do francès : parfoumer.

## [candjî] Les modeles eployîs dins les ôtès croejhetes

- Rifondou walon : viebe essegne : "alouwer"; les calcaedjes do francès sont-st erîlés; les viebes avou -oumer vont avou.
- Walon do Levant : On-z a l' minme candjmint d' voyale k' e rfondou (OU => O), mins ki s' aplike eto dins les cloyowès sillabes divintrinnes. Tos ces viebes la, minme les calcaedjes do francès, ont èn infinitif avou -ouwer. Les viebes avou -oumer vont avou. Item est i po "respouner".
  - Codjowaedjes da Stasse : li viebe essegne est "touwer"; c' est l' codjowaedje del p. 53, riprin come l° 36 dins l' motî: gn a 67 viebes di cisse sôres la.
  - Croejhete da Lempereur et Morayns : les viebes egzimpes sont houmer, foumer; c' est l' 3inme cas del 5inme troke di viebes avou candjmint d' voyale (p. 150).
  - Croejhete da Bertrand et Duchesne : c' est l' 11inme cas des viebes avou candjmint d' voyale, p. 111, mins c' est la k' i gn a l' pus d' egzimpes : 25 cas.
- Walon do Mitan. : Li candjmint d' voyale est (OU => OÛ udonbén U => Û); i s' aplike eto dins les cloyowès sillabes divintrinnes, la k' el W dimeure mårké. Po les vis viebes walons (touwer, souwer), gn a deus cawetes possibes a l' infinitif : -ouwer et -uwer; po les calcaedjes, c' est todi -uwer. Les viebes avou -oumer sont so cogne -umer (alumer) u -omer (plomer), et n' candjnut nén d' voyale.
  - Codjowaedjes da Gilliard : Li viebe essegne est "djouwer"; c' est l' codjowaedje l° 6, p. 71-72. Gn a 24 sifwaits viebes, so les 5000 del ramexhnêye.
- Walon d' Nonne : Li candjmint d' voyale est (OU => OÛ udonbén U => Û). Å futeur et å codicioneu, gn a eto candjmint d' voyale, mins li W ni s' måke pus. Les vîs viebes walons ont èn infinitif avou -ouwer; les calcaedjes do francès ont èn infinitif avou -uwer. Les viebes avou -oumer sont so cogne -umer (alumer) u -omer (plomer), et n' candjnut nén d' voyale.
  - Codjowaedjes do Motî d' Bastogne : Les viebe essegnes sont "touwer" et "abituwer".
- Walon do Coûtchant : les viebes avou leu cuzén francès avou -ouer (louwer, djouwer) sont todi avou -ouwer; les les viebes avou leu cuzén francès avou -uer (touwer) sont avou -ouwer.
  - Croejhete da Coppens viebes di cisse sôre cial k' on cite avou les viebes erîlés del prumire troke : djouwer, louwer, ploumer (plumer), salouwer (saluwer), souwer (suwer), touwer (tuwer).

## [candjî] Hårdêye difoûtrinne

- Tåve do codjowaedje d' "alouwer"

Prin del pådje «http://wa.wikipedia.org../../../c/o/d/Codjowaedje_alouwer.html»

Categoreye: Codjowaedjes

##### Views

- Årtike
- Copene
- Modêye d' asteure

##### Cweri